Hõimupäev
2023-10-21 00:00 - 23:59 (Europe/Tallinn)

Loengusari "Räägime graafilisest disainist"
2023-10-21 11:00 - 12:00
21.10 kell 11.00–12.00 Räägime graafilisest disainist Tallinna Keskraamatukogu (Estonia pst 8).
Loengusarja seekordselt kohtumisel vestleme hea disaini 10 printsiibist, disainimõtlemisest ja disainiprotsessist.
Osalemine on tasuta, oodatud on kõik huvilised lastest seeniorideni. Toimub Tallinna Keskraamatukogu eestikeelse kirjanduse osakonna arvutiklassis (sissepääs küljeuksest, uudistesaali juures).
Info ja registreerimine daire.lyys@tln.lib.ee telefon 683 0917.

Õpituba “Kliimamuutuste õppeprogramm kooliõpilastele”
2023-10-21 13:00 - 16:00
Õpituba “Kliimamuutuste õppeprogramm kooliõpilastele” Tartu loodusmajas
21.10 ja 11.11 kell 13:00-16:00
Tartu loodusmaja kutsub õpetajaid, noorsootöötajaid ja ringijuhendajaid 21.oktoobril ja 11.novembril üritusele “Minu jälg linnas, aias ja looduses: õpitubade pärastlõunad”! Õpitubade pärastlõunal saab osaleda kolmes õpitoas, mis avavad põnevalt ja praktiliselt, kuidas kliimamuutustega kohaneda ja elurikkust enda ümber suurendada.
Pedagooge oodatakse eriti õpituppa “Kliimamuutuste õppeprogramm kooliõpilastele”, kus saab tutvuda loodusmajas loodud uue kliimamuutuste õppeprogrammi nüanssidega. Iga töötoas osaleja saab uusi mõtteid, metoodikaid ja ideid, kuidas käimasoleval kooliaastal kliimamuutusi õpilastega käsitleda. Õpituba viib läbi kogenud huvikooli õpetaja Mai-Liis Vähi.
Üritus on tasuta! Lisainfo: https://www.tartuloodusmaja.ee/uritused/minu-jalg-linnas-aias-ja-looduses-opitubade-parastlounad-21-10-ja-11-11-23/

Avakontserdid AASTAAJAD
2023-10-21 19:00 - 21:00, 2023-10-22 19:00 - 21:00
Hooaja avakontserdid AASTAAJAD. Vivaldi 345!
Corelli Music alustab sel sügisel uue hooajaga, mis märtsis 2024 jõuab agentuuri 20. juubelisünnipäevani. Avakontserdid AASTAAJAD tähistavad suure itaalia barokkhelilooja Antonio Vivaldi 345. sünniaastapäeva. Sel puhul jõuavad 21. ja 22. oktoobril Tartu ja Tallinna publiku ette tema tuntuima teose, viiulikontsertide tsükli “Aastaajad” ettekanded, et pakkuda eelmisel suvel mõisates ülimenukalt toimunud kava nüüd ka linnades.
Seda populaarset kultusteost mängitakse maailmas väga palju ning tehakse ka väga erinevaid seadeid. Kuid Corelli kontsertidel saab hõrku muusikat nautida ajastuhõnguliselt barokiaja pillidel, mis annab võimaluse end tagasi mõelda endistesse aegadesse Veneetsias.
Hooaja 2023/2024 avakontserdid
”AASTAAJAD”. Vivaldi 345!
L, 21.10.2023 kell 19 Tartu Ülikooli aula
P, 22.10.2023 kell 19 Toompea muusikasalong, Eesti Teaduste Akadeemia, Kohtu 6 Tallinn
Antonio Vivaldi (1678-1741) sonaadid ja viiulikontsertide tsükkel ”Aastaajad” / “Le quattro stagioni” (autori vahetekstidega)
Solist ANTHONY MARINI (barokkviiul, USA/Soome)
Barokkansambel CORELLI CONSORT ajastu pillidel:
Meelis Orgse ja Madleen Kristen Alasi (barokkviiulid), Kristiina Talen (barokkvioola), Villu Vihermäe (barokktšello), Imbi Tarum (klavessiin)

Kontserdi pikkus koos vaheajaga 1 tund 50 min
Korraldaja: Corelli Music
www.corelli.ee
www.fb.com/corellimusic

Seminar „Laps kirjanduses“
2023-10-23 10:30 - 16:00
Seminaril „Laps kirjanduses“ on tänavu fookuses lasteraamatukogud
Esmaspäeval, 23. oktoobril 2023 kell 10.30–16.00 toimub Eesti Lastekirjanduse Keskuses koostöös Eesti Teaduste Akadeemia Underi ja Tuglase Kirjanduskeskusega seminar „Laps kirjanduses. Raamatukogu toob kokku“.
„Kui varasematel seminaridel on arutluse all olnud peamiselt laste- ja noortekirjandus nii Eestis kui mujalgi maailmas, siis seekordse seminari kava koostades pöörasime suuremat rõhku just lugemise tähtsusele ja raamatukogude toetavale rollile selles. Nii uuritaksegi seminaril ettekannetes näiteks seda, kuidas said alguse Eestis lasteraamatukogud, mil moel on kujutatud raamatukoguhoidjat lasteraamatutes ning kuidas saavad kooli kirjandustunnid ja lasteajakirjandus õhutada lastes lugemishuvi,“ ütles Eesti Lastekirjanduse Keskuse kirjandusuurija Jaanika Palm ja avaldas lootust, et seminarilt leiavad häid nõuandeid ja mõtlemisainet nii raamatukoguhoidjad, õpetajad, kirjastajad kui ka kõik teised lastekirjanduse huvilised.
Seekordne, 11. seminar tähistab ühtlasi Eesti Lastekirjanduse Keskuse 90. sünnipäeva, kuna 12. novembril 1933. aastal asutati ELK eelkäija, Tallinna Noorteraamatukogu, esimene spetsiaalselt lastele ja noortele loodud raamatukogu.
Tutvu esinejate ja kavaga ning registreeru seminarile SIIN.
Otseülekannet seminarist on võimalik jälgida ka ERR kultuuriportaalist ja Eesti Lastekirjanduse Keskuse Facebooki lehelt. Ülekande jälgimiseks ette registreerima ei pea.
Seminari toetab Eesti Kultuurkapital.

Taimepäevad
2023-10-23 11:00 - 2023-10-26 13:00
Tallinna Botaanikaaias toimuvad koolivaheajal traditsioonilised taimepäevad
Tallinna Botaanikaaia koolivaheaja taimepäevad I ja II kooliastme õpilastele toimuvad 23.–26. oktoobrini kella 11–13. Igal päeval on erinev programm, mis sisaldab põnevaid retki, kaasahaaravaid mänge ja meisterdamisi.
23. oktoobri taimepäevad on vene keeles, 24.–26. oktoobri kava on eestikeelne.
23. ja 25. oktoobril tutvutakse kõrvitsate ja Halloweeni traditsioonidega.
24. oktoobril uuritakse putukaid ja nende põnevat maailma.
26. oktoobril tehakse avastusretk sügisesse parki ja meisterdatakse värvirohkete lehtede ning viljadega.
Osalustasu õpilase kohta on 10 eurot päevas. Registreerimine aadressil https://bit.ly/taimepaevad23

Tartu haridusfestival
2023-10-24 00:00 - 2023-10-26 23:59
Tartu haridusfestival “Tasakaalukunstid”
24.–26. oktoobrini Tartus
Sügisesel koolivaheajal, 24.–26. oktoobrini kogunevad haridushuvilised üle Eesti Tartusse haridusfestivalile. Juba üheksandat korda toimuv üritus kannab sel korral pealkirja „Tasakaalukunstid“. Haridusfestivali fookusesse on võetud heaolu ning vaimne ja füüsiline tasakaal: õpetaja enesehoid ja õpilaste toetamine, aga ka tehisaru roll ja laiemalt digitasakaal. Kolmel päeval on kavas üle 100 õpitoa ja arutelu, mis aitavad avada tasakaaluteemat väga erinevate nurkade alt. Õpitubade kõrval on igal pärastlõunal võimalik vaadata ka harivaid filme Tartu Elektriteatris. Festivalipäevade õhtuid sisustavad juba traditsiooniks saanud ja armastatud meelelahutusüritused: laulufestival, Tartu Karlova Kooli koorikooli sügiskontsert ja õpetajate klubi ehk Õ-klubi.
Kõik Tartu haridusfestivali üritused on osalejatele tasuta, aga neile tuleb panna end eelnevalt kirja veebisaidil haridusfestival.tartu.ee.
Tartu haridusfestivali korraldab koostöös haridusasutustega Tartu Linnavalitsus.

Õpetajate infopäev
2023-10-24 13:00 - 2023-10-25 16:00
Õpetajate infopäev Energia avastuskeskuses, 24. ja 25. oktoobril 2023 kella 13.00–16.00. Ülevaated keskuse haridusprogrammidest ja koostöövõimalustest, õpitoa näidistunnid ning teadusteatri etendus Aare Baumerilt. Vajalik on eelregistreerumine sel lingil bit.ly/3QcE05i

Meediapädevuse aastakonverents
2023-10-25 00:00 - 2023-10-26 23:59
Meediapädevuse aastakonverents Tartus
Ootame kõiki õpetajaid, noorsootöötajaid ja raamatukoguhoidjaid 25. ja 26. oktoobril Tartus AHHAA keskuses toimuvale konverentsile “Meediaharidus 2.0: ära usu hundijuttu!”, kus arutleme laste ja noorte meediakirjaoskuse õpetamise uusimate suundade üle ning uurime, kuidas haridustöötajad saavad sotsiaalmeedia enda kasuks tööle panna!
Kava ning piletiinfoga saab tutvuda konverentsi Facebooki sündmuse lehel.
Meediapädevuse aastakonverentsi korraldavad Eesti Rahvusraamatukogu ja Tartu Ülikool koostöös Haridus- ja Teadusministeeriumiga, Euroopa Komisjoni esindusega Eestis, Saksamaa Liitvabariigi Suursaatkonnaga ning Politsei- ja Piirivalveametiga.

Rahatarkuse seminar
2023-10-25 11:00 - 14:00
Finantsinspektsioon ja Eesti Pank kutsuvad majandus- ja ühiskonnaõpetajaid 25. oktoobril kell 11–14 traditsioonilisele rahatarkuse seminarile. Sel sügisvaheajal on seminari toimumispaigaks Eesti Ajaloomuuseum Maarjamäel, kus räägime Balti riikide vääringute näitusest ajendatuna Baltikumi majandusest ning Eesti panganduse hetkeseisust. Juttu tuleb ka majandusliku ebavõrdsuse põhjustest, rahatarkuse koomiksite rändnäitusest, noorte majandusteemalisest väitlusüritusest ja uuest nutikast mobiilimängust.
Juba oodatud sügissündmuseks kujunenud õpetajate seminar toimub seekord uues kohas – Eesti Ajaloomuuseumis Maarjamäel, kuhu on jõudnud nii Vilniuses kui ka Riias esitlusel olnud rändnäitus „100 aastat: litid, latid, kroonid”. Seminari avab Eesti Ajaloomuuseumi teadusdirektor Krista Sarv. Eesti Panga ökonomist Peeter Luikmel räägib Baltikumi majanduse hetkeseisust ning lähiaja suurematest väljakutsetest. Finantsinspektsiooni audiitor ja mitmete rahatarkuse raamatute autor Tarvo Vaarmets teeb ülevaate Eesti panganduse tervisest ning väljavaadetest võrrelduna Läti ja Leeduga. Eesti Panga analüütik Jaanika Meriküll analüüsib varalist ebavõrdsust ja nende põhjuseid Eestis, Lätis ja Leedus. Finantsinspektsiooni kommunikatsioonispetsialist Kaisa Gabral räägib rahatarkuse koomiksite rändnäitusest ja põnevast väitlusüritusest ning e-kanalite projektijuht Henri Kübe tutvustab uut rahatarkuse mobiilimängu.
Seminaril osalemiseks registreeri end hiljemalt 20. oktoobril SIIN.
Õpetajate rahatarkuse seminarist saab osa võtta Ajaloomuuseumi Maarjamäe lossis (Pirita tee 56) kohapeal või üle veebi. Virtuaalselt osalejatele saadame otseülekande lingi enne seminari e-postile. Seminar on tasuta.
SEMINARI KAVA

11.00 Krista Sarv, Eesti Ajaloomuuseumi teadusdirektor. Avatervitus
11.05 Peeter Luikmel, Eesti Panga ökonomist. Baltikumi majanduse väljakutsed lähiaastatel
11.40 Tarvo Vaarmets, Finantsinspektsiooni audiitor ja rahatarkuse raamatute autor. Eesti panganduse hetkeseis ja riskid. Võrdlus Läti ja Leeduga
12.15 kohvipaus
12.30 Jaanika Meriküll, Eesti Panga analüütik. Varalise ebavõrdsuse põhjused Eestis, Lätis ja Leedus
13.10 Kaisa Gabral, Finantsinspektsiooni kommunikatsioonispetsialist. Rahatarkuse koomiksite näitus ja noorte majandusteemaline väitlus
13.20 Henri Kübe, Finantsinspektsiooni e-kanalite projektijuht. Uus rahatarkuse mobiilimäng
13.30 Ivar Leimuse kuraatorituur Balti vääringute näitusel

Tartu Ülikool –391
2023-10-25 14:15 - 18:00
Tartu Ülikool tähistab 391. aastapäeva
25. oktoobril tähistatakse 391 aasta möödumist Tartu Ülikooli asutamisest. Sel puhul saab kuulata kahte loengut, asetatakse lilled mälestusmärkide juurde ja toimub kontsert.
Päev algab kell 14.15 kahe avaliku ingliskeelse loenguga Johan Skytte poliitikauuringute instituudis. Rahvusvahelise Kaitseuuringute Keskuse teadusjuht Tomas Jermalavičius peab loengu „Kaitsevaldkonna minilateralism Põhja- ja Baltimaades: kui paljust piisab?“ ning Rootsi Kaitseuuringute Agentuuri teadusdirektori asetäitja Carolina Vendil Pallin räägib teemal „Venemaa vastasseis Läänega ning selle tagajärjed Põhja- ja Baltimaades“.
Kell 15.40 asetatakse lilled ülikooli loomise idee algataja, Tartu Ülikooli esimese kantsleri Johan Skytte monumendi juurde ning kuningas Gustav II Adolfi mälestusmärgi juurde.
Kell 17.00 algab kontsert „Flores de Música“ ülikooli aulas. Anna-Liisa Eller ja Taavi Kerikmäe esitavad 14.–18. sajandi muusikat. Muu hulgas kõlavad ka Eestis tegutsenud barokkheliloojate David Kellneri ja Johann Valentin Mederi palad. Nautida saab ajalooliste näppe- ja klahvpillide ning teremini helisid. Kontsert on tasuta.
Tartu Ülikool on asutatud 1632. aastal, mil Rootsi kuningas Gustav II Adolf allkirjastas Academia Gustaviana asutamise üriku. Avaaktus toimus 1632. aasta 15. oktoobril, uue kalendri järgi 25. oktoobril.

Balti sõjaajaloo konverents
2023-10-26 00:00 - 2023-10-27 23:59
Balti sõjaajaloo konverents uurib väikeriikide sõjalise mõtte arengut sõdadevahelisel ajal
26. ja 27. oktoobril toimub Tartus rahvusvaheline Balti sõjaajaloo aastakonverents sõjanduslikust mõttest ja selle muutumisest peaasjalikult nendes Euroopa riikides, mis sündisid I maailmasõjale järgnenud vabadus- ja iseseisvussõdades.
Konverents peetakse Athena keskuses ja kannab pealkirja „Military Thought and its Transformation in the Newly Independent States of Europe in 1918–1940“. Konverentsil esinevad Läti, Leedu, Soome, Tšehhi, Poola, Taani, Hollandi, Saksamaa, Ameerika Ühendriikide ja Eesti sõjaajaloolased.
„Oma sõjakunst, sõjaline mõte ning sõjateaduses pädevad ohvitserid ja kindralid on iga riigi sõjaliste võimete väljaarendamise tähtsamaid eeldusi, kuid nagu igas valdkonnas, läheks jalgratta leiutamine kalliks maksma ka sõjanduse vallas,“ ütles Eesti sõjamuuseumi direktor Hellar Lill. „Suuremate Euroopa riikide sõjaline mõte, mis oli praktikas järele proovitud I maailmasõja pikkadel aastatel, mõjutas suurel määral ka uute riikide sõjaväelaste haridust ja väljaõpet, aga ka sõjalist planeerimist. Kuidas täpsemalt, sellest räägitakse juba konverentsil.“
Konverentsi teema on ajendatud Kaitseväe Akadeemia järgmisel aastal lõppevast kolmeaastasest uurimisprojektist „Eesti sõjaline mõte aastatel 1920–1940“, mida rahastab kaitseministeerium.
Kaitseministeerium ja Eesti sõjamuuseum annavad konverentsi raames üle Hendrik Sepa preemia möödunud aastal ilmunud parimale Eesti sõjaajaloo monograafia ja artikli autorile.
Konverentsi korraldavad Eesti sõjamuuseum, Balti kaitsekolledž ja Kaitseväe Akadeemia. Konverents on nii Balti Kaitsekolledži 13. Balti sõjaajaloo aastakonverents kui ka Eesti sõjamuuseumi – kindral Laidoneri muuseumi 14. rahvusvaheline sõjaajalookonverents. Konverentsi ettekannete baasil koostatud artiklid avaldatakse Eesti sõjaajaloo aastaraamatus, mida annab välja Eesti sõjamuuseum koostöös Tallinna ülikooli kirjastusega.
Konverentsi edastatakse videoülekandena. Konverentsil osalemise soovist kas Athena keskuses või video teel palume teada anda.
Kava konverentsi kodulehel https://baltmilhist.eu/

Oskuste ÖÖ
2023-10-26 18:00 - 21:00
Euroopa kutseoskuste nädala raames korraldab VOCO Tartu Rakenduslikus Kolledžis Oskuste ÖÖ. Oodatud on kõik, eriti täiskasvanud, lapsevanemad, põhikooli ja gümnaasiumite õpetajad. Üritus on kõigile tasuta.
Kutsume Teid kõiki 26. oktoobril, neljapäeva õhtul, kell 18 Kopli 1 Tartu B-korpuse õppehoonesse, kus on rohkelt melu ja muusikat, tegevusterohke erialade laat, kust leiab palju teadmiste-oskuste omandamise võimalusi.
Erakordne võimalus tutvuda Tartu Rakendusliku Kolledži õppimisvõimalustega. Saate registreerida end õppehoonete ekskursioonile ja tutvuda VOCO töökodadega, klassiruumidega, õpilaskoduga jpm. Näha oma silmaga, millised on õppimisvõimalused VOCOs sh ise proovida ja osaleda põnevates töötubades.
Kogu Eestis on nädala suursündmus Oskuste ÖÖ, kus üle Eesti samaaegselt korraldavad ka teised kutsekoolid erinevaid oskusõpet tutvustavaid tegevusi. Toimuvad töötoad, koolitused ja muud põnevad oskusi arendavad tegevused.
Lisainfo ja registreerimine voco.ee/oskuste-oo

Linnateatri piletikampaania
2023-10-30 00:00 - 2023-11-13 23:59
Kuni 13. novembrini on õpetajatel, õpilastel ja tudengitel võimalik valitud Tallinna Linnateatri etendustele soetada pilet vaid 14-euroga. Lavastuste valikus on klassikaliselt kaunis „Tiit Pagu“ (Tallinna etendused), verivärske „Metazoa“ ja perspektiivi avardav „Tõhususe sümfoonia“. 14-eurose sooduspileti soetamiseks palume ostmisel kasutada sooduskoode vastavalt TIITPAGU14, METAZOA14 ja SÜMFOONIA14.
Ka sel hooajal kehtib Linnateatris kokkulepe, et üliõpilased ja õpilased saavad tund aega enne kõikide etenduste algust vabade kohtade olemasolul pileti kassast soetada 12 euroga.
https://linnateater.ee/tallinna-linnateatri-eripakkumine-opilastele-ja-tudengitele/

Hedvig Hansoni soolokontsert
2023-11-01 18:00 - 19:00
Hingedepäeva eelõhtul, 1. novembril annab Teatri- ja Muusikamuuseumi Süda saalis soolokontserdi Hedvig Hanson.
Hedvig Hansoni soolokontsert hingedepäeva eelõhtul häälestab sisse hingedeaja, kui loodusevärvide kadudes saab õdusalt enesesse vaadata. Tasane muusika ja mõtiskelu toob sisemist soojust ja valgusest sel pimeneval ajal.
Naiseliku olemisega ja maheda häälega Hedvig esitab Eesti autorite ja iseenda laule ning vestleb publikuga elust ja olust.
Lauljatar saadab end Teatri- ja Muusikamuuseumi Peeter Süda saali Laul-Estonia klaveril.
Kontsert algab kell 18.

Hingedepäev
2023-11-02 00:00 - 23:59

NAKS festival Valgas
2023-11-02 00:00 - 2023-11-04 23:59
NAKS festival 2023 Valgas
NAKS teatrifestival toimub sel sügisel Valga Kultuuri- ja Huvialakeskuses 2.–4. novembrini!
NAKS teatrifestival on suunatud noorele vaatajale ning eesmärk on olenemata etenduskunsti žanrist, trupi kooslusest või suurusest, koguda ühte kimpu kokku värsked ja noort vaatajat kõnetavad, meisterlikult teostatud lavastused nii Eestist kui ka välismaalt.
Festivali raames korraldame ka Lastekultuuri seminari, vestlusringe ja töötubasid, mis ühendavad oma ala asjatundjaid, pedagooge, lapsevanemaid ja eri vanuses noort publikut. Fookuses on äärealad, vähemusgrupid, eraldatus ja kiusamine.
Loe rohkem etenduste ja seminari kohta NAKS kodulehelt naksfestival.ee

Inauguratsiooniloeng
2023-11-02 16:15 - 17:00
Professor Kristiina Rull räägib inauguratsiooniloengul sünnitusabi tänapäevastest katsumustest
Neljapäeval, 2. novembril kell 16.15 peab Tartu Ülikooli sünnitusabi, günekoloogia ja geneetika professor Kristiina Rull ülikooli aulas inauguratsiooniloengu „Tänapäeva sünnitusabi võlud ja valud“.
Rasedus ja sünnitus on elu normaalne osa. Terve lapse sündi peetakse tänapäeval iseenesestmõistetavaks. Sünnitusabi kvaliteedinäitajate poolest on Eesti üks maailma turvalisemaid riike. Asjaolu, et raseduse ja sünnituse tõttu on ajaloos kaotatud paljude emade ja vastsündinud laste elu, kipub ununema.
Rasedus kui naise organismi koormustest toob esile selle nõrgad kohad ja annab märku, kui tervise hoidmiseks tuleb midagi ette võtta. Inauguratsiooniloengus räägib professor Kristiina Rull, milliste katsumustega sünnitusabis tänapäeval rinda pistetakse.
„Laste sünni edasilükkamine hilisemasse vanusesse tingib suurema vajaduse sünnieelseks diagnostikaks, viljatusraviks ja nõustamiseks. Samas tekitavad üha levinum naiste ülekaalulisus ja mugav elustiil raseduse ajal probleeme ning mõjutavad hilisemas elus nii ema kui ka lapse tervist,“ märkis professor. Ka ootus sünnitusabile ei piirdu Rulli sõnul tänapäeval enam ainult lapse ja ema hea sünnijärgse tervisega, vaid aina tähtsam on kogu pere hea kogemus.
Kristiina Rull lõpetas 1996. aastal Tartu Ülikooli arstiteaduskonna ravi eriala, seejärel 1998. aastal üldarsti internatuuri ning 2003. aastal sünnitusabi ja günekoloogia residentuuri. Samast aastast töötab ta Tartu Ülikooli Kliinikumi naistekliinikus naistearstina. 2009. aastal kaitses ta Tartu Ülikoolis doktorikraadi.
Rull on üle 15 aasta töötanud Tartu Ülikoolis sünnitusabi ja günekoloogia õppetoolis vanemassistendi, dotsendi ja kaasprofessorina. Aastast 2004 on tema teaduslik tegevus tihedalt seotud ka inimese geneetika uurimisgrupiga. 2023. aasta veebruarist on Kristiina Rull sünnitusabi, günekoloogia ja geneetika professor ning septembrist Tartu Ülikooli Kliinikumi naistekliiniku juhataja.
Kristiina Rulli peamised uurimissuunad on olnud seotud rasedustüsistustega: raseduse korduv katkemine, loote kasvuhäired, rasedusaegne diabeet ja preeklampsia. Praegu on ta keskendunud esmajoones sünnieelsele diagnostikale ja lootemeditsiinile.
Rull on osalenud mitmes rahvusvahelises ja kodumaises uurimisprojektis ning avaldanud üle 120 teadusartikli. Tema juhendamisel on kaitstud 2 doktoritööd ja 8 magistritööd. Kristiina Rull on mitme erialaseltsi liige ja Eesti Naistearstide Seltsi asepresident.
Loengut saab vaadata UTTV-st. Rohkem infot inauguratsiooniloengute kohta on ülikooli veebilehel.

Jutuõhtu Piret Pääriga
2023-11-02 19:00 - 20:15
Hingedeaja jutuõhtu Piret Pääriga
Hingedepäeva, 2. novembri õhtul toimub Särevi Teatritoas hingedeaja jutuõhtu Piret Pääriga “Naised rahvajuttudes ja elus”

Hingedepäev on see eriline aeg aastaringis, mil mõtleme oma kallitele ja olulistele inimestele, keda meie hulgas enam ei ole. Süütame küünlad, käime surnuaial.  Jutustame mälestusi.
Piret Päär räägib sel õhtul naistest, kes tema jaoks on olulised mõõdupuud nii elus kui ka rahvajuttudes.
Särevi Teatrituba on teatriinimeste Anna ja Andres Särevi hubane korter Kadriorus, mis on 1930. aastate lõpust alates põnevate kohtumiste ja lugude jutustamise kohaks. Täna on Särevite kunagine kodu osaks Eesti teatri ajaloost.
Särevi Teatrituba asub Kadriorus, aadressil Tina 23 – 13.
Piletid, hinnaga 15/10 eurot, on saadaval SIIN!
Jutuvestja Piret Päär

Humanitaarainete õpilaskonverents HUNTS
2023-11-03 00:00 - 23:59
3. novembril toimub viies humanitaarainete õpilaskonverents HUNTS Eesti Rahva Muuseumis Tartus.
Õpilaskonverents HUNTS kutsub humanitaariahuvilisi noori oma uurimistöid tutvustama, vabamas õhkkonnas erinevatel humanitaaria-alastel teemadel arutlema ja mõtteid vahetama, seda nii omavahel kui koos erialateadlastega. Oodatud on nii ettekannetega esinejad kui kuulajad, konverents on mõeldud eesti- ja muukeelsetele 9.–12. klassi õpilastele.
Konverentsi korraldavad Eesti Kirjandusmuuseum, Eesti Rahva Muuseum, Hugo Treffneri Gümnaasium, toetab Eesti Kultuurkapital.
Täpsem info https://www.kirmus.ee/et/tegevus/hunts

Erialapäev „Erialase kõrgharidusega raamatukoguhoidja – kas võimalus, väljakutse või utoopia“
2023-11-03 00:00 - 23:59
Aleksander Sibula erialapäeval arutletakse raamatukoguhoidjate erialase ettevalmistuse tänase korralduse ja tulevikulahenduste üle
Reedel, 3. novembril 2023. a toimub Tallinna Keskraamatukogu kunagisele direktorile Aleksander Sibulale pühendatud erialapäev „Erialase kõrgharidusega raamatukoguhoidja – kas võimalus, väljakutse või utoopia“.
Erialapäeval arutletakse, milliseid pädevusi raamatukogude kasutajad täna raamatukoguhoidjatelt ootavad, milliste väljakutsetega seisavad vastamisi raamatukogude juhid raamatukoguhoidjate värbamisel ning kas ja mida saaks muuta raamatukogude ja ülikoolide vahelises koostöös raamatukogudele vajalike spetsialistide ettevalmistamisel. Olukord on raamatukogude jaoks keeruline, kuna Tallinna Ülikool on lõpetanud vastuvõtu infoteaduse erialale ning Tartu Ülikooli infokorralduse rakenduskõrgharidusõppes õppijate hulgas raamatukogunduse alal lisateadmiste omandajaid palju ei ole.
Eesti Raamatukoguhoidjate Ühingu esimees Tuuliki Tõiste tutvustab globaalset raamistikku raamatukogunduse ja infoteaduse alase kõrghariduse edendamiseks. Tartu Ülikooli infokorralduse õppekava programmijuht Lilian Ariva räägib uuringust, mille eesmärgiks oli välja selgitada, millistes valdkondades infokorralduse eriala lõpetanud tänaseks tööd leidnud on.
Joonas Hellerma juhitavas vestlusringis „Võtame tööle raamatukoguhoidja“ arutlevad raamatukogujuhid ja ülikoolide esindajad, millised on raamatukogude reaalsed võimalused täna tööturult vajalike pädevustega spetsialiste värvata ning kuivõrd arvestavad ülikoolid raamatukogude vajadustega.
Maarja Vaino modereerib vestlusringi „Mina töötan raamatukogus“, kus raamatukogu spetsialistid arutlevad, kuidas ülikoolis omandatu valmistas neid ette tööks raamatukogus ja milliseid pädevusi täna raamatukogude ees seisvad eesmärgid raamatukoguhoidjatelt eeldavad.
Erialapäeva otseülekannet saab jälgida 3. novembril alates kell 10.20 Tallinna Keskraamatukogu YouTube kanalil.

Noorte- ja lastefilmide festival Just Film
2023-11-03 00:00 - 2023-11-19 23:59
Filmiharidus: Igapäevase õppe oluline osa
Tänapäeva kiiresti muutuvas maailmas, kus visuaalmeedia mängib noorte elus üha suuremat rolli, on filmiharidus igapäevase õppe oluline osa. Noorte- ja lastefilmide festival Just Film (3.–19.11) on kutsutud ellu, et tutvustada muulhulgas eri kultuuriruumidest filme, mis käsitlevad universaalseid lapseks olemise ning suureks kasvamisega seotud teemasid.
Just Filmi kavas on tänavu nii mudilaste, laste- ja noortefilmide, dokumentaalide kui ka lapse õiguste programm. Lisaks on kaks eriprogrammi: #noorfilmitegijas jõuavad suurele ekraanile noorte enda tehtud filmid ja Just Film x Koolitants raames linastuvad noorte tantsijate osalusel valminud tantsufilmid.
Just Filmi programm pakub rekordarvu esilinastusi, mis tähendab, et festivali publik näeb filme ühena esimestest maailmas. Festivalile on tulemas ka väga palju filmitegijaid, kellega on võimalik kinos kohtuda ja kellele saab pärast linastusi küsimusi esitada.
Õpetajatele mõeldes oleme sel aastal esmakordselt loonud eriprogrammi Just Film Industry Days, milles jagatakse filmihariduse, koolituse ning noorte- ja lastefilmitööstusega seotud sisu.
Usume, et filmihariduse integreerimine õppekavadesse on hädavajalik, see õpetab kriitiliselt mõtlema ja muudab loomingulisemaks. Rõõm on tõdeda, et selles vallas peetakse Eestit Euroopas üheks silmapaistvamaks näiteks.
Filmiharidus annab õpilastele unikaalse võimaluse vaadelda ja analüüsida maailma eri vaatenurgast. Igapäevases õppes on filmiharidus üha tähtsam, kuna arendab

kultuurilist teadlikkust (filmiharidus viib õpilased kokku eri kultuuride, keelte ja vaatenurkadega, õpilased saavad laiema arusaama maailma mitmekesisusest ja kultuurilistest nüanssidest);
meediapädevust (filmiharidus õpetab eristama fakti ja fiktsiooni ning tuvastama varjatud eelarvamusi tänapäeva üleküllastunud meediamaailmas);
tehnoloogiaoskust (ajal, mil visuaalmeedia on sutluses üha olulisem, tutvustab filmiharidus õpilastele filmitegemise tööriistu ja tehnikaid, mis on tänapäeva tööturul hindamatud);
interdistsiplinaarset õpet (filmiharidus ületab ainete piire, ühendab kirjanduse, ajaloo, kunsti ja tehnoloogia elemendid, rikastades kogu hariduskogemust);
kriitilist mõtlemist (filmide analüüsimine arendab kriitilist mõtlemist, õpilased õpivad narratiivi lahti võtma, tegelasi analüüsima ja lavastaja valikuid uurima, edendades sügavamat arusaamist ja analüütilist mõtlemist);
kaastunnet ja sotsiaalset teadlikkust (filmid uurivad sageli keerukaid emotsioone ja sotsiaalseid küsimusi, võimaldades õpilastel luua sidemeid tegelastega ja arendada kaastunnet. See emotsionaalne side võib aidata mõista maailma ja inimesi selles).

Õpetajate eriprogrammis Just Film Industry Days räägimegi sellest, kuidas hoida õpilaste tähelepanu ja kriitikameelt meediaküllases maailmas, kuidas eksisteerida koos järjest suuremat rolli omava tehisintellektiga ning mil moel rakendada filme nutikalt ja kaasahaaravalt igapäevases õppetöös. Info https://justfilm.ee/

Tallinna 7. illustratsioonitriennaal „Pildi jõud“
2023-11-03 00:00 - 2023-12-03 23:59
Algab Tallinna 7. illustratsioonitriennaal „Pildi jõud“
Reedel, 3. novembril avaneb Eesti Arhitektuurimuuseumis Põhjamaade mõjukaim illustratsioonisündmus – Tallinna illustratsioonitriennaal „Pildi jõud“ (TIT). Tänavune on järjekorranumbrilt juba seitsmes. 2003. aastal sündinud Läänemere-ääresete riikide illustratsioonitriennaal on kasvanud 26 riigi osalusega ettevõtmiseks, kus osaleb 82 kunstnikku.
Triennaali avapäeval kuulutatakse välja tänavune grand prix ning diplomite saajad, kelle on välja valinud rahvusvaheline žürii. Auhindamisel osaleb TITi žürii esimees dr. Ali Boozari. Lisaks tunnustatakse kunstnikke mitmete eripreemiatega.
Triennaali kuraator Viive Noor: „Triennaal annab haruldase ja suurepärase võimaluse näha raamatukunstniku loomingut ehedal kujul. Vaid näitust vaadates mõistame, kui erinevalt võivad mõjuda pildid raamatus võrreldes originaalidega, mida kunstnik on ise teinud. Raamatus tuleb ju trükitehnoloogia alati vahele. Näitusel on palju isikupäraseid käekirju, eri vanuses tunnustatud tegijaid, lisaks erinevad stiilid pluss rahvuslik koloriit – need võiksid olla triennaali märksõnadeks. Olgu see klassikaline vanakooli illustratsioon või trende jälgiv nooruslik uljus, kõigel on oma koht. Triennaalil osaleb tipptegijaid paljudest Euroopa riikidest ning Kanadast ja USAst. Eksootikat lisavad seekord kunstnikud Argentinast, Mehhikost, Tšiilist, Colombiast ja Lõuna-Aafrika Vabariigist, kus on väga omanäoline ja ülihuvitav tugevatel rahvuslikel alustel põhinev illustratsioonikunst.“
Triennaaliga kaasneb traditsioon tutvustada publikule eelmise TITi peapreemia võitja loomingut. Eesti Lastekirjanduse Keskuse galeriis on avatud Mehhiko kunstniku Amanda Mijangose isikunäitus „Õpi vaatama, õpi ütlema“. Ladina-Ameerikas toetub illustratsioonikunst tugevalt rahvuslikele traditsioonidele ning peegeldab selle maa koloriiti ja hõngu. Nii toetubki Amanda Mijangose looming maiade pärandile, kuid jutustab sellest kaasaegses pildikeeles. Tema tööd on olnud mitmel aastal Bologna lasteraamatumessi illustratsiooninäitusel. Lisaks Tallinna illustratsioonitriennaali peapreemiale on Amanda Mijangost tunnustatud Sharjah’ laste lugemise festivali illustratsiooninäitusel 2. kohaga, Bratislava illustratsioonibiennaalil Kuldõunaga ning VIII Iberoamerica Illustra kataloogi võitjana.
Näitused jäävad avatuks 3. detsembrini 2023.
TITi näituse disainer on Mae Kivilo. Korraldajad on Eesti Lastekirjanduse Keskus, Eesti Kujundusgraafikute Liit ja Eesti Rahvusraamatukogu. Triennaali toimumist toetavad Tallinna linn, Kultuuriministeerium, Eesti Kultuurkapital, Eesti Arhitektuurimuuseum ja Eesti Kirjastuste Liit.

Ajalookonverents "Eesti 1200 – oma või võõras"
2023-11-04 00:00 - 2023-11-05 23:59
Eesti Ajaloomuuseum ootab ajaloohuvilisi 4. ja 5. novembril ajalookonverentsile “Eesti 1200 – oma või võõras”
Konverentsil lahkavad teemat ja värskendavad meie teadmisi Eesti juhtivad asjatundjad Ragnar Saage, Mihkel Mäesalu, Anti Selart, Jüri Kivimäe, Ivar Leimus, Tuuli Kurisoo, Kersti Markus, Heiki Valk, Mauri Kiudsoo, Anton Pärn, Marika Mägi, Piia Sandra Sandrak ja Kristjan Oad.
Meie rahvusteadvuses on sügavalt juurdunud arusaam, et Eesti vägivaldse ristimise ja vallutamise käigus 13. sajandi alguskümnendeil muutus siinne elukorraldus pöördeliselt. Väga paljuski tuleb sellega nõustuda. Muinasühiskonna tuhale rajati kirikud ja linnad, sellest sündisid uued seisused ja vahekorrad.
Samas on ajaloolaste ja arheoloogide viimase aja uurimistulemused lubanud järeldada, et nii mõnigi pööre oli alanud juba enne Liivimaa ristisõdu ja et Ümeral või Madisepäeval põrkunud maailmapildid ehk polnudki nii kardinaalselt erinevad kui usume.
Kuulama ja kaasa mõtlema on oodatud kõiki, keda huvitab, mis võis kaheksasada aastat tagasi tegelikult toimuda, eriti aga neid, kes ajalooteadmist oma igapäevatöös kasutavad, tarbivad või levitavad.
Esimene päev lõpeb Krista Sarve ja Ivar Leimuse kuraatorituuriga konverentsiteemadega haakuval näitusel „Miks Eesti ei ole kuningriik?“
Konverents toimub Filmimuuseumi kinosaalis (Pirita tee 56, Tallinn).
Konverentsi kava leiab SIIT!
Konverentsil osalemine on tasuta.
Ajalookonverentsi „Eesti 1200 – oma või võõras“ toetavad Tartu Ülikooli Ajaloo ja arheoloogia instituut ja SA Osiliana

Kohtumised näitleja ja nukkudega
2023-11-05 10:30 - 11:30, 2023-11-06 10:30 - 11:30
Kohtumised näitleja ja nukkudega

oktoober kl 10:30 Eesti Noorsooteatri näitleja Karl Sakrits
oktoober kl 10:30 Eesti Noorsooteatri näitleja Tiina Tõnis
november kl 10:30 Eesti Noorsooteatri näitleja Katri Pekri
november kl 10:30 Eesti Noorsooteatri näitleja Tiina Tõnis
jaanuar kl 10:30 Eesti Noorsooteatri näitleja Taavi Tõnisson

Nukuteatrimuuseumis saab kohtuda Eesti Noorsooteatri näitlejate ja nende nukurollidega.Kohtumisel avanevad mitmed teatrielu saladused – näitleja tutvustab nii oma eesriidetagust kui ka lavapealset tööd ning näitab nukke, kellega ta lavastustes on mänginud. Kuulda saab iga nuku sünniloost, eripäradest, iseloomust ja lavateest. Osalema on oodatud nii alg- ja põhikooli kui ka gümnaasiumigrupid.

Informaatikaviktoriin KOBRAS I voor
2023-11-06 00:00 - 2023-11-17 23:59
Informaatikaviktoriin KOBRAS I voor
6.11–17.11 Informaatikaviktoriin KOBRAS I voor 5.–12. klassile veebis, ViLLE keskkonnas.
NB! Registreeruda saab vooru lõpuni aadressil https://kobras.eio.ee/

"Marakratt ja kesköine raamatukogu"
2023-11-06 11:00 - 12:05
E, 09.10 “Marakratt ja kesköine raamatukogu” kl 11.00 Valga Kultuuri- ja Huvialakeskus
E, 16.10 “Marakratt ja kesköine raamatukogu” kl 11.00 Sakala Keskus
E, 06.11 “Marakratt ja kesköine raamatukogu” kl 11.00 Põlva Kultuuri- ja Huvikeskus
E, 20.11 “Marakratt ja kesköine raamatukogu” kl 11.00 Rakvere Teater
E, 27.11 “Marakratt ja kesköine raamatukogu” kl 11.00 Teater Vanemuine väike maja
Üks marakratt jääb pooljuhuslikult ööseks raamatukokku. Poisil hakkab seal igav ja ta korraldab raamatutega korraliku segaduse. Selle tulemusena ilmuvad välja tegelased, kes on justkui tavalised inimesed oma vigade ja voorustega, ent ometi sarnanevad nad hämmastaval moel tuntud raamatutegelastega. Nagu selgub, pole mitte miski nii kui näib.
Autor: Lauri Räpp
Lavastaja: Kristo Toots
Lava- ja kostüümikunstnik: Maarja Meeru (Vanemuine)
Muusikaline kujundus: Ardo Ran Varres
Valguskujundus: Martin Meelandi
Laval: Kaia Skoblov, Anne-Mai Tevahi, Mathias Ausmeel, Ken Rüütel (Vanemuine)
Laulusõnade autorid: Anne-Mai Tevahi ja Lauri Räpp. Laulude esitaja: Mari Kalkun.
Soovituslik alates 6. eluaastast.
Pileteid saab osta Piletimaailmast või broneerida kristo@miksteater.ee

5-tärni õenduse konverents 2023
2023-11-07 00:00 - 2023-11-08 23:59
5-tärni õenduse konverents 2023
7. ja 8. novembril toimub Swissotel Tallinnas traditsiooniline Tallinna Tervishoiu Kõrgkooli ja Põhja-Eesti Regionaalhaigla poolt korraldatud 5-tärni õenduse konverents 2023. Konverentsi kavaga saab tutvuda SIIN.
Konverentsi avab terviseminister Riina Sikkut.
Claudia Leoni-Scheiber Austriast annab ülevaate standarditud õenduskeele arengutest Euroopas, Itaalia kogemust jagab Luca Bertocchi, Eesti arenguid Kristi Puusepp, Aleksei Gaidajenko, Kristi Rannus ja Irma Nool. Sellest, kuidas rakendada õenduskeelt elektroonilisse tervise infosüsteemi räägib NANDA-I eelmine president Carme Espinosa Andorrast. Eriõdede ja õendusdiagnooside teemal teeb ettekande Lyna Carpenito USAst. Õenduskvaliteedi juhtimisest räägivad Maureen Lal USA-st, Priit Tohver Regionaalhaiglast ja Marita Ritmala Soomest. Aino Kormilainen Soomest Helsingi Ülikooli Haiglast ja Reelika Kaljurand Regionaalhaiglast keskenduvad patsientide kukkumiste ennetamisele haiglas. Terje Peetso annab ülevaate väärtuspõhisest tervishoiust.
Mõlemad konverentsipäevad lõpevad temaatiliste paneeldiskussioonidega standarditud õenduskeele rakendamisest ja õenduskvaliteedi arendamisest.
